**- - ODLUKA O IZBORU NAJPOVOLJNIJEG PONUĐAČA –**

**OTVORENI POSTUPAK**

Broj: 05-04-227-23/23

Datum: 11.12.2023. godine

Na osnovu člana 64. stav 1. tačka b) i člana 70. stava 1., 3. i 6. Zakona o javnim nabavkama Bosne i Hercegovine („Sl. glasnik BiH“, broj 39/14, 59/22), Pravilnika o javnim nabavkama roba, usluga i radova JU Direkcija regionalnih cesta TK, na Preporuku Komisije za javnu nabavku iznesenu u Zapisniku broj 05-04-227-21/23 od 04.12.2023. godine, nakon prihvaćene žalbe, u postupku javne nabavke usluga stručno-tehničkog nadzora nad izvođenjem radova izgradnje, rekonstrukcije, sanacije i rehabilitacije ceste, cestovnih objekata i klizišta, direktor JU Direkcija regionalnih cesta TK je donio

**ODLUKU**

**o izboru najpovoljnijeg ponuđača**

Član 1.

Prihvata se Preporuka Komisije za javne nabavke iznesena u Zapisniku broj: 05-04-227-21/23 od 04.12.2023. godine i okvirni sporazum, na period od četiri godine, za javnu nabavku usluga stručno-tehničkog nadzora nad izvođenjem radova izgradnje, rekonstrukcije, sanacije i rehabilitacije ceste, cestovnih objekata i klizišta, dodjeljuje se grupi ponuđača: **AIK Inženjering doo Banovići, Rudarski institut Tuzla, Institut za građevinarstvo, građevinske materijale i nemetale doo Tuzla** za ponuđenu cijenu **0,42% od vrijednosti ugovora za izvođenje radova**, bez PDV-a,kao najbolje ocijenjenom ponuđaču.

Sa izabranim ponuđačem će se sklopiti okvirni sporazum.

Član 2.

Prijedlog okvirnog sporazuma dostavit će se na potpis izabranom ponuđaču - **grupi ponuđača: AIK Inženjering doo Banovići, Rudarski institut Tuzla, Institut za građevinarstvo, građevinske materijale i nemetale doo Tuzla**, po proteku roka od 15 dana, računajući od dana od kada su svi ponuđači obaviješteni o izboru najpovoljnije ponude.

Član 3.

Ova odluka objavit će se na web-stranici www.judctk.ba, istovremeno s upućivanjem ponuđačima koji su sudjelovali u postupku javne nabavke, u skladu sa članom 70. stav (6) Zakona o javnim nabavkama Bosne i Hercegovine.

Član 4.

Ova odluka stupa na snagu danom donošenja i dostavlja se svim ponuđačima koji su sudjelovali u postupku javne nabavke, u skladu sa članom 71. stav (2) Zakona o javnim nabavkama Bosne i Hercegovine.

**Obrazloženj**e

Postupak javne nabavke pokrenut je Odlukom o pokretanju postupka javne nabavke broj: 05-04-227/23 od 28.07.2023. Javna nabavka je provedena putem otvorenog postupka. Procijenjena vrijednost javne nabavke bez PDV-a iznosila je: 275.000,00 KM.

* Obavještenje o nabavci broj: 997-1-2-61-3-66/23 objavljeno 28.07.2023. godine, Službeni glasnik BiH broj: 54/23, Ispravka obavještenja o nabavci broj 997-1-2-61-8-69/23, Službeni glasnik BiH broj: 63/23

Komisija za javnu nabavku imenovana je Rješenjem broj: 05-04-227-5/23 od 25.09.2023. godine. Komisija za javnu nabavku dostavila je dana 04.10.2023. godine Zapisnik o radu Komisije 05-04-227-13/23.

U postupku po Zapisniku o radu utvrđeno je da je Komisija za javnu nabavku blagovremeno i pravilno izvršila otvaranje ponuda i ocjenu prispjelih ponuda, o čemu je sačinila odgovarajući zapisnik, u kojem je utvrđeno sljedeće:

* da je ukupan broj pristiglih ponuda 4;
* da su blagovremeno zaprimljene 4 ponuda;
* da nije bilo neblagovremeno zaprimljenih ponuda.

Nakon izvršenog otvaranja ponuda komisija je pristupila analizi dokumentacije priložene uz ponude u smislu provjere njihove validnosti obzirom na iskazane zahtjeve ugovornog organa u tenderskoj dokumentaciji, odnosno vrednovanju ponuda, a u skladu sa procedurama i pravilima utvrđenim tenderskom dokumentacijom i Zakonom o javnim nabavkama BiH, odnosno pripadajućim podzakonskim aktima.

Tom prilikom Komisija je utvrdila da ponude sva četiri prijavljena ponuđača ispunjavaju uslove kvalifikacije propisane tenderskom dokumentacijom, u pravnom, tehničkom i ekonomskom smislu u okviru javne nabavke usluga stručno-tehničkog nadzora nad izvođenjem radova izgradnje, rekonstrukcije, sanacije i rehabilitacije ceste, cestovnih objekata i klizišta, te je donesena Odluka o izboru najpovoljnijeg ponuđača broj: 05-04-227-14/23 od 06.10.2023. godine, kojom je kao najpovoljniji ponuđač izabrana grupa ponuđača CELAB doo Kakanj i PPG doo Sarajevo za ponuđenu cijenu od 0,37 % od vrijednosti ugovora za izvođenje radova. Na odluku o izboru najpovoljnijeg ponuđača broj: 05-04-227-14/23 od 06.10.2023. godine, od grupe ponuđača AIK-Inženjering d.o.o. Banovići, Rudarski institut d.d. Tuzla i Institut za građevinarstvo, građevinske materijale i nemetale d.o.o. Tuzla je 16.10.2023. godine Ugovorni organ je zaprimio Žalbu, broj 188/23 od 13.10.2023. godine (zaprimljeno 16.10.2023. godine). Nakon ispitivanja formalnih pretpostavki za ulaganje žalbe, koje moraju biti ispunjene, kako bi se uopće pristupilo rješavanju iste, a odnose se na uslovljene pretpostavke propisane odredbama člana 100. stav (1) Zakona o javnim nabavkama Bosne i Hercegovine. Ugovorni organ je utvrdio da je žalba blagovremena, dopuštena i izjavljena od strane ovlaštenog lica, te je istu, sa kompletnom predmetnom dokumentacijom, proslijedio Uredu za razmatranje žalbi, filijala Mostar.

U žalbi žalilac je smatrao da Ugovorni organ nije pravilno izvršio ocjenu kvalifikovanosti izabranog ponuđača. Ured za žalbe je prihvatio žalbu Grupe ponuđača: AIK-Inženjering d.o.o. Banovići, Rudarski institut d.d. Tuzla i Institut za građevinarstvo, građevinske materijale i nemetale d.o.o. Tuzla, te je Rješenjem broj: JN2-03-071-2902-9/23 od 23.11.2023. godine poništio Odluku o izboru najpovoljnijeg ponuđača broj 05-04-227-14/23 od 06.10.2023. godine i predmet vratio Ugovornom organu na ponovno odlučivanje.

Komisija je, nakon dobijanja Rješenja Ureda za razmatranje žalbi, u ponovnoj evaluaciji ponuda donijela Zapisnik broj: 05-04-227-21/23 od 04.12.2023. godine, kojim je ustanovljeno sljedeće:

U tenderskoj dokumetaciji u dijelu dokazivanja ekonomskog i finansijskog stanja, u skladu sa članom 47. Zakona, navedeno je da će ponuda ponuđača biti odbačena ako ne ispuni slijedeće minimalne uslove:

b) ukupan promet u zadnje tri finansijske godine na realizaciji ugovora koji su predmet nabavke, odnosno od početka poslovanja, na pružanju usluga stručno – tehničkog nadzora ili drugih srodnih usluga u građevini, ako je ponuđač registrovan, odnosno počeo sa radom prije manje od 3 godine, ne smije biti ispod 100.000,00 KM. Ponuđači su u smislu zadovoljavanja postavljenog uslova bili dužni dostaviti Izjavu ponuđača o ostvarenom ukupnom prometu na realizaciji ugovora koji su predmet nabavke (usluge stručno-tehničkog nadzora ili drugih srodnih usluga u građevini) u posljednje 3 (tri) finansijske godine ili od datuma registracije, odnosno početka poslovanja u predmetnom segmentu, ako je ponuđač registriran, odnosno počeo sa radom prije manje od tri godine (ovjerena kod nadležnog organa), ali ne stariju od 20 dana. Obzirom da je Izjava člana grupe ponuđača PPG doo Sarajevo starija od 20 dana, Ured za žalbe BiH je ocjenio da se takva izjava ne može prihvatiti.

U tenderskoj dokumetaciji u dijelu dokazivanja tehničke i profesionalne sposobnosti ponuđača, u skladu sa članom 50. Zakona, ponuđači trebaju ispuniti slijedeće minimalne uslove:

b) obrazovne i profesionalne kvalifikacije pružaoca usluga i/ili kvalifikacije njegovog rukovodećeg osoblja, i naročito kvalifikacije licâ koja su odgovorna za pružanje konkretnih usluga;

Prema članu 95. Zakon o prostornom uređenju i građenju TK („Službene novine TK“, broj 6/11, 4/13, 15/13, 2/16, 4/17)

Nadzor nad građenjem u ime investitora, može obavljati pravna osoba registrirana za poslove

projektiranja i/ili građenja, uz uvjet da u radnom odnosu ima uposleno najmanje po jednog diplomiranog inženjera sa najmanje pet godina radnog iskustva i položenim stručnim ispitom za svaku vrstu radova za koje obavlja nadzor (građevinsko-zanatski, konstruktivni, elektro, mašinski itd.), ili da, ukoliko nema uposlene diplomirane inženjere za sve vrste radova za koje obavlja nadzor, osigura angažiranje diplomiranih inženjera sa najmanje pet godina radnog iskustva i položenim stručnim ispitom, sklapanjem poslovnih ugovora sa pravnim ili fizičkim osobama registriranim za poslove projektiranja i/ili građenja. Ponuđači su u smislu zadovoljavanja postavljenog uslova bili dužni dostaviti Izjavu ponuđača da u će u nadzornom timu (koordinator i članovi tima) imati:

Za koordinatora tima: 1 diplomiranog inžinjera građevine sa položenim stručnim ispitom i 5 godina radnog staža u struci, sa dokazom o profesionalnom iskustvu na poslovima stručno-tehničkog nadzora na najmanje jednom ugovoru (priložiti potvrdu koju je izdao naručilac posla stručno-tehničkog nadzora)

1 diplomiranog inžinjera geodezije sa položenim stručnim ispitom i 5 godina radnog staža u struci

1 diplomiranog inžinjera saobraćaja sa položenim stručnim ispitom i 5 godina radnog staža u struci

1 diplomiranog inžinjera geologije sa položenim stručnim ispitom i 5 godina radnog staža u struci

2 građevinska tehničara sa najmanje 3 godine radnog staža u struci

Kao dokaz, pored Izjave o nadzornom timu, koju izdaje ponuđač, ugovorni organ zahtijevao je kopiju diplome/svjedodžbe, potvrdu od strane PIO/MIO ili druge nadležne institucije, kojom se nedvojbeno može utvrditi radni staž za predmetno lice, uvjerenje o položenom stručnom ispitu ili ugovor o angažovanju prethodno traženih lica, sa kopijom diplome/svjedodžbe, te dokazom o radnom iskustvu i položenom stručnom ispitu.

Obzirom da je grupa ponuđača CELAB doo Kakanj i PPG doo Sarajevo, u svrh dokazivanja traženog dokaza dostavila za traženog diplomiranog inžinjera geologije, diplomu za bachelor inžinjer geologije, ista se ne može prihvatiti, prema Rješenju URŽ-a, kao ni svjedodžba Nedžada Ganića, koja je dostavljena kao dokaz o ispunjavanju uslova da ponuđač u timu ima dva građevinska tehničara, a na svjedodžbi stoji da je Nedžad Ganić arhitektonski tehničar, Ured za žalbe BiH je ocjenio da se ni ovaj dokaz ne može prihvatiti.

U svrhu dokazivanja lične sposobnosti (uslova iz tačke 12. podtačke a) do d).), u tenderskoj dokumentaciji je propisano da je ponuđač dužan dostaviti popunjenu i ovjerenu, kod nadležnog organa, izjavu čiji je obarazac sastavni dio tenderske dokumentacije, te navedene dokaze uz ponudu u kopiji. Član grupe ponuđača- PPG doo Sarajevo je u ponudio dostavio Uvjerenje Uprave za indirektno oporezivanje koje je starije od tri mjeseca, što je suprotno zahtjevima propisanim u tenderskoj dokumentaciji (Rješenje URŽ-a).

Također, tenderskom dokumentacijom je propisana obaveza ponuđača da dostave Izjavu iz člana 50., čiji je obrazac sastavni dio tenderske dokumentacije, ali član grupe ponuđača CELAB doo Kakanj na izjavi iz člana 50., nije naveo datum, te se ne može utvrditi da li je starija od 20 dana. (Rješenje URŽ-a)

Tenderskom dokumentacijom je propisana i obaveza ponuđača da dostave Izjavu iz člana 52., čiji je obrazac sastavni dio tenderske dokumentacije, oba člana grupe ponuđača su u ponudi dostavili izjavu iz člana 52., ali izjava iz člana 52. ZJN, koju je dostavio član grupe ponuđača PPG doo Sarajevo starija od 20 dana, što je suprotno zahtjevima iz tenderske dokumentacije.

(Rješenje URŽ-a).

Kako je Ured za razmatranje žalbi utvrdio naprijed pomenutim Rješenjem da je žalba žalioca opravdana, Komisija je u ponovnoj evaluaciji ponuda primjenila stavove URŽ-a, te ponudu grupe ponuđača Celab doo Kakanj i PPG doo Sarajevo odbacila kao neprihvatljivu, na osnovu člana 2. i člana 68. stav 1. Zakona o javnim nabavkama, jer ne ispunjava kriterije za kvalifikaciju koje je propisao Ugovorni organ, a sve na osnovu naprijed analiziranih propusta u ponudi.

Ponuda ostala tri ponuđača ispunjavaju kvalifikacione uslove propisane tenderskom dokumentacijom.

Ponuđaču: GRUPA PONUĐAČA: AIK Inženjering doo Banovići, Rudarski institut Tuzla, Institut za građevinarstvo, građevinske materijale i nemetale doo Tuzla, u skladu sa tenderskom dokumentacijom, upućen je zahtijev za pojašnjenje neprirodno niske cijene ponude, u skladu sa članom 66. Zakona jer je njegova cijena kao prvorangiranog ponuđača za više od 20% niža od drugorangiranog ponuđača.

Vođa grupe ponuđača – AIK inženjering doo Banovići, je aktom broj 220/23 od 07.12.2023. godine obrazložio ponuđenu cijenu, što je ovaj organ prihvatio.

U postupku ocjene provedenog postupka, rukovodilac ugovornog organa nije našao razloge, nepravilnosti niti propuste u radu koji bi eventualno bili osnov za neprihvaćanje preporuke Komisije za javne nabavke. Naime, u postupku je ocijenjeno da je Komisija u svemu pravilno postupila te da je izbor najpovoljnijeg ponuđača izvršen u skladu sa Zakonom o javnim nabavkama Bosne i Hercegovine, podzakonskim aktima, internim aktima i tenderskim dokumentom. Imajući u vidu naprijed navedeno, izabrani ponuđač je najbolje ocijenjen zbog utvrđenog kriterija najniže cijene, kako slijedi:

|  |  |  |  |
| --- | --- | --- | --- |
| R.br. | Naziv ponuđača | Cijena bez PDV-a (Vrijednosti ugovora za izvođenje radova -izvođačkog ugovora) procentualni iznos | Broj bodova |
| 1. | GRUPA PONUĐAČA:  AIK Inženjering doo Banovići,  Rudarski institut Tuzla,  Institut za građevinarstvo, građevinske materijale i nemetale doo Tuzla | 0,42 % | 100 |
| 2. | Doo Radis Istočno Sarajevo | 0,60 % | 70 |
| 3. | doo IG Banja Luka | 1,12 % | 37,5 |

Iz navedenih razloga, primjenom člana 64. stav 1. Zakona o javnim nabavkama Bosne i Hercegovine, odlučeno je kao u dispozitivu.

POUKA O PRAVNOM LIJEKU

Protiv ove odluke može se izjaviti žalba Uredu za razmatranje žalbi BiH, putem Ugovornog organa, najkasnije u roku od 10 (deset) dana od dana prijema ove odluke.

DIREKTOR:

\_\_\_\_\_\_\_\_\_\_\_\_\_\_\_\_\_\_\_\_\_\_\_

Zijad Omerčić, dipl. pravnik

Dostaviti:

- Ponuđačima koji su učestvovali u javnoj nabavci

- evidencija

- arhiva